શ્રીગંગાનગર (રાજસ્થાન): આ છે શ્રીગંગાનગર જિલ્લાના લુણિયા વિસ્તારનો રાજકુમાર. તેની ઉંમર હશે માંડ 25 વર્ષ. તે ફક્ત આઠમા ધોરણ સુધી જ ભણ્યો છે પરંતુ સપના કોઈ વૈજ્ઞાનિક જેટલાં ઊંચાં છે. દર વખતે કંઇક નવું કરવાનો ઉત્સાહ ધરાવે છે. તાજેતરમાં જ રાજકુમારે લાકડાનો રોબોટ બનાવ્યો છે. રિમોટથી સંચાલિત આ રોબોટ 6 ગ્લાસ અને જગ ઉઠાવી શકે છે. તેમાં પંખો, ટીવી, મ્યુઝિક સિસ્ટમ અને લાઇટ પણ લાગેલી છે જે બધા રિમોટથી ચાલે છે. આ રોબોટ ફિલ્મ અભિનેતા રજનીકાંતથી પ્રભાવિત થઈને બનાવવામાં આવ્યો છે. જ્યારે હૃતિક રોશનથી પ્રભાવિત થઈને બાઇક પર સ્ટંટ કરવાનું શીખ્યું છે. રાજકુમારના પિતા કાશ્મીરસિંહ મજૂરી કરે છે, જ્યારે માતા મનરેગામાં શ્રમિક છે. રાજકુમાર પોતે લાકડાનો મિસ્ત્રી છે. પોતાના હાથે બનાવેલા લાકડાના વેલણ, કપડાં ધોવાનો ધોકો, મીઠું રાખવાની ડબ્બી વેગેર ચીજો ફેરી લગાવીને આસપાસના લોકોને વેચે છે. ઘર કાચું છે, પોતાની કોઈ જમીન નથી. આખો પરિવાર મજૂરી કરીને પેટિયું રળે છે.